KIRJALLINEN KYSYMYS E-3035/98

esittäjä(t): Jan Mulder (ELDR) komissiolle

(8. lokakuuta 1998)

Aihe: Kukkien tuonti Latinalaisen Amerikan maista

Vastauksessaan esittämiini kukkien tuontia Latinalaisen Amerikan maista koskeviin kysymyksiin (E-0901/97(1) ja E-1762/97(2)) komissio ilmoitti, että se seuraa tarkasti kukkien ja kasvien yhteisöön suuntautuvan tuonnin kehitystä.

1. Voisiko komissio ilmoittaa täsmällisin luvuin Latinalaisen Amerikan maista yhteisöön suuntautuvan kukkien ja kasvien tuonnin määrän ajanjaksolla 1991-1998?

2. Voisiko komissio ilmoittaa, lisääntyvätkö EU:hun suuntautuvat tuontivirrat Venäjän ja Aasian kriisin vuoksi, ja jos ne lisääntyvät, missä määrin näin tapahtuu?

3. Onko komissio jo harkinnut ryhtymistä asetuksen 1256/96(3) 14 artiklassa ja VI liitteen 6 kohdassa tarkoitettuihin toimiin?

4. Voisiko komissio ilmoittaa sen arviointitutkimuksen tulokset, johon se viittasi ensimmäiseen kysymykseeni antamassaan vastauksessa ja jossa kiinnitetään erityisesti huomiota huumeiden tuotannon vähentymiseen kukkien vientimahdollisuuksien lisääntyessä?

Komission jäsenen Manuel Maríninkomission puolesta antama vastaus

(9. marraskuuta 1998)

1. Arvoisalle parlamentin jäsenelle ja Euroopan parlamentin pääsihteeristölle lähetetään suoraan tilastotiedot Latinalaisesta Amerikasta peräisin olevien leikkokukkien ja kasvien (yhdistetyn nimikkeistön (CN) nimikkeet 0601-0604) tuonnista sekä kyseisten tavaroiden yhteisön ulkopuolisista maista tulevasta koko tuonnista yhteisöön vuosina 1991-1997.

2. Vaikka tilastoista ilmenee, että yhteisön ulkopuolisista maista tuleva tuonti on kasvanut vuonna 1997 edellisvuoteen verrattuna, se ei välttämättä johdu Venäjän ja Aasian kriisistä.

3. Kesäkuun 20. päivänä 1996 annetun neuvoston asetuksen (EY) 1256/96 14 artiklassa säädetään, että jos sen liitteessä III mainituista maista tai alueilta peräisin oleva tuote tuodaan maahan sellaisin edellytyksin, että samankaltaisten tai suoraan kilpailevien tuotteiden yhteisön tuottajille aiheutuu tai uhkaa aiheutua vakavia vaikeuksia, yhteisen tullitariffin mukaiset tullit voidaan ottaa tämän tuotteen kohdalla uudelleen käyttöön milloin tahansa jäsenvaltion pyynnöstä tai komission aloitteesta.

Kyseisen asetuksen 14 artiklan 1 kohdassa säädettyjen edellytysten katsotaan täyttyvän kyseisen asetuksen liitteessä V tarkoitetuista maista peräsin olevien CN-koodin 0603 leikkokukkien osalta, jos tiettynä vuonna etuuskohtelua soveltaen vapaaseen liikkeeseen luovutetut paljoudet ylittävät jostain asianomaisesta maasta yhteisöön sellaisen neljän aikaisemman vuoden aikana, joilta tilastotiedot ovat käytettävissä, tulleen tuonnin suurimman ja keskimääräisen paljouden perusteella määritetyn keskiarvon.

Komissio ei ole tähän saakka soveltanut asetuksen 14 artiklan säännöksiä yhdistetyn nimikkeistön 6 ryhmän tuotteisiin eikä vastaanottanut jäsenvaltioilta asiaa koskevia pyyntöjä.

4. Toisaalta edunsaajamaiden toteuttaman huumausaineiden vastaisen toiminnan arviointia ja toisaalta erityismenettelyn taloudellisten ja sosiaalisten vaikutusten arviointia koskevissa kertomuksissa(4) todetaan huumausaineiden vastaista toimintaa tukevan erityismenettelyn tarpeellisuus. Tämän vuoksi otetaan käyttöön edunsaajamaiden huumausaineiden vastaisia toimia tukeva menettely, jotta voitaisiin vähentää niiden talouden riippuvuutta huumausainetuloista, lujittaa niiden talouden rakenteita ja sosiaalisia rakenteita sekä vahvistaa laillisuusperiaatteen varmistavia instituutioita. Erityismenettelyn tavoitteita ei ole kuitenkaan vielä saavutettu riittävällä tavalla. Koska tehtävä on erittäin vaikea, puutteita ilmenee monilla aloilla ja koska lisäparannukset ovat tarpeen useilla osa-alueilla, komission osallistuminen on perusteltua Andien sopimuksen ja Keski-Amerikan maiden huumausaineiden vastaisen toiminnan tukemiseksi yleiseen tullietuusjärjestelmään (GSP) kuuluvan erityismenettelyn avulla. Kyseistä menettelyä kuten muitakin järjestelmän osa-alueita tarkastellaan joka tapauksessa GSP-järjestelmän kokonaistarkastelun yhteydessä kymmenvuotiskauden päätyttyä vuonna 2004.

(1) EYVL C 373, 9.12.1997, s. 37.

(2) EYVL C 21, 22.1.1998, s. 92.

(3) EYVL L 160, 29.6.1996, s. 64.

(4) Nämä kertomukset annetaan yleisten tullietuuksien hallintokomitealle asetuksen (EY) 3281/94 18 artiklan 3 kohdan säännöksiä noudattaen 10. marraskuuta 1998 pidettävässä kokouksessa - EYVL L 348, 31.12.1994.